Magaliesburg spog met sy uniekheid | Netwerk24
Magaliesburg spog met sy uniekheid
Deur Jeanelle Greyling 29 Augustus 2018 09:02
Dis min wat jy afkom op ridders wat mekaar moker, trompoppies, ’n poppekas, alpakkas en ’n bewegende stoomtrein.
Henry Booysen (regs) op die aanval in die eindronde teen Anton Moller, die Suid-Afrikaanse spankaptein, wat die riddertoernooi gewen het.Foto’s: MARIUS NORTJÉ
Indien jy alles op een plek kry, is dit net ’n bonus.
Die Magalies Rocks the Cradle-lentefees het die naweek vir besoekers gewys hoe divers dié gebied en sy gemeenskap is.
Die fees bied nou al vir die derde jaar vir 72 uur ’n blik op 2,5 miljard jaar se geskiedenis.
Eina! Henry Booysen (regs) wys vir Anton Moller (Suid-Afrikaanse spankaptein) waar dié se swaard deur sy mondering gekom het.
Die Laerskool Rapportryer in Randfontein se senior trompoppies tree by Hartley’s op.
“Die fees is geliefd onder families, avontuurlustiges, mense wat lief is vir kos, kuns en musiek, of mense wat bloot ’n blaaskans wil hê,” lui ’n mediaverklaring van die fees.
“Die ridders het mekaar behoorlik met die swaarde gemoker. Dit was nie net speel-speel nie,” sê Marius Nortjé, fotograaf.
Behalwe vir die vermaak wat die trompoppies, die poppekas en die alpakkas, kon jy ook onder meer jenewer, wyn en roomys proe, of kerse maak, pasteie bak, skoonheidsbehandelings kry en die kunsuitstalling of die mark besoek.
Die alpakkas op die Alliepad Alpakkas-plaas net buite Magaliesburg was natuurlik ’n groot aantrekkingskrag.
Die stoomtrein, wat Susan heet, het in haar volle glorie al die pad van die Roodepoort-stasie na Magaliesburg en terug gery.
KYK: Lugballonne wedywer om SA se kampioen te word